S-200/2019

Mál þetta, sem þingfest var og dómtekið fimmtudaginn 13. júní sl., er höfðað með ákæru lögreglustjórans á Suðurlandi þann 2. maí sl., á hendur H-kvk-þgf S-kvk-þgf, I. fyrir nytjastuld og umferðarlagabrot með því að hafa skömmu fyrir miðnætti mánudaginn 21. maí 2018 heimildarlaust notað bifreiðina […] sem stóð við 900 Grillhús, Vestmannabraut 23, Vestmannaeyjum og ekið henni sem leið lá að Illugagötu 1, Vestmannaeyjum og síðar aðfaranótt þriðjudagsins 22. maí 2018 ekið bifreiðinni frá Illugagötu 1 sem leið lá að Stórhöfða, Vestmannaeyjum undir áhrifum áfengis (vínandamagn í blóði mældist 0,91‰) en akstrinum lauk er bifreiðin valt eftir að henni var ekið út af Stórhöfðavegi í Vestmannaeyjum.

(Mál nr. 31920181946)

Telst þetta varða við 1. mgr. 259. gr. almennra hegningarlaga nr. 19/1940 með síðari breytingum og 1. mgr., sbr. 2. mgr. 45. gr., sbr. 1. mgr. 100. gr. umferðarlaga nr. 50/1987 með síðari breytingum.

II. fyrir umferðarlagabrot með því að hafa að kvöldi sunnudagsins 31. mars 2019 á lögreglustöðinni í Vestmannaeyjum neitað að veita lögreglu atbeina sinn við rannsókn máls á ætluðu umferðarlagabroti vegna gruns um akstur undir áhrifum fíkniefna með því að neita að láta lögreglu í té þvagsýni.

(Mál nr. 31920191296)

Telst þetta varða við 1., sbr. 2. og 3. mgr. 47. gr., sbr. 1. mgr. 100. gr. umferðarlaga nr. 50/1987 með síðari breytingum.

Þess er krafist að ákærða verði dæmd til refsingar, til greiðslu alls sakarkostnaðarð [sic.] og til sætu [sic.] sviptingu ökuréttar skv. 101. og 102. gr. nefndra umferðarlaga.

Ákærða mætti ekki við þingfestingu málsins þrátt fyrir lögmæta birtingu ákæru þann 28. maí sl., ásamt fyrirkalli þar sem þess var getið að málið kynni að verða dæmt að ákærðu fjarstaddri. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærða hefur gerst sek um þá háttsemi sem henni er gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar. Samkvæmt framlögðu sakavottorði hefur ákærða ekki áður sætt refsingu.

Refsing ákærðu er hæfilega ákveðin fangelsi í 45 daga. Að virtum atvikum máls og að teknu tilliti til skýlausrar játningar ákærðu, þykir rétt að fresta fullnustu refsingarinnar og skal hún falla niður að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, með áorðnum breytingum. Með vísan til 4. mgr. 77. gr. almennra hegningarlaga nr. 19/1940. skal ákærða jafnframt greiða 260.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 18 daga.

Með vísan til 235. gr. laga nr. 88/2008 um meðferð sakamála, ber að dæma ákærðu til greiðslu alls sakarkostnaðar, sem nemur samkvæmt yfirliti lögreglu samtals 119.238 kr.

Með vísan til 101. og 102. gr. umferðarlaga nr. 50/1987, með síðari breytingum, ber að svipta ákærðu ökurétti í 1 ár og 8 mánuði frá 1. apríl 2019, en þann dag var ákærða svipt ökurétti til bráðabirgða skv. upplýsingum sækjanda málsins.

S-kk-nf G. G-kk-nf héraðsdómari kveður upp dóm þennan.

D Ó M S O R Ð :

Ákærða, H-kvk-nf S-kvk-nf, sæti fangelsi í 45 daga, en fresta skal fullnustu refsingarinnar og skal hún falla niður að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, með áorðnum breytingum.

Ákærða greiði jafnframt 260.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 18 daga.

Ákærða greiði allan sakarkostnað, samtals 119.238 krónur.

Ákærða er svipt ökurétti í 1 ár og 8 mánuði frá 1. apríl 2019.

S-kk-nf G. G-kk-nf.